Sahara se vergroting is ŉ bedreiging vir Afrika-boereDie Sahara het die afgelope eeu met 10% suidwaarts uitgebrei, het ŉ studie bevind. Wetenskaplikes sê die bevindings, gebaseer op ŉ analise van reënval wat tot 1920 terugdateer, het verreikende gevolge vir gemeenskappe wat deur die verlies aan bewerkbare grond geraak word. Woestyne word tipies gekenmerk deur gemiddeld lae jaarlikse reënval – minder as 100 mm per jaar, en die Sahara is die wêreld se grootste warmweer-woestyn. Sy grense, soos alle woestyne, wissel saam met die seisoene en brei uit in die droë winter en krimp tydens nat somers. Reënvaldata toon egter dat die woestyn die afgelope 100 jaar met 10% uitgebrei het, en wetenskaplikes sê klimaatsverandering as gevolg van menslike gebruik, is verantwoordelik vir byna ŉ derde hiervan. Die Sahara se uitbreiding ontwrig ook die streek se brose grasveld-eko-stelsels en gemeenskappe. Prof. Sumant Nigam van die Universiteit van Maryland, senior outeur van die studie in die Journal of Climate, het gesê ander woestyne in die wêreld word waarskynlik ook hierdeur geraak. ŉ Vermindering in bewerkbare grond met voldoende reënval om die oes te ondersteun, kan verwoestende gevolge hê – veral vir gemeenskappe wat staat maak op die landbou vir hul ekonomie.